b'\n_START_ARTICLE_\nPantograf (tegnemaskin)\n_START_PARAGRAPH_\nEn pantograf er en tegnemaskin som ved hjelp av et enkelt, mekanisk stativsystem parallellforskyver bevegelser og dermed kan brukes til \xc3\xa5 kopiere en tegning til et annet ark eller et annet sted p\xc3\xa5 arket. Etter hvordan pantografen er innstilt, kan man forst\xc3\xb8rre eller forminske motivet. Ordet pantograf kommer fra gresk og betyr \xc2\xabalttegner\xc2\xbb eller \xc2\xabtegne (over) alt\xc2\xbb._NEWLINE_F\xc3\xb8rste brukbare pantograf ble konstruert av pater Christoph Scheiner (en prest i jesuittordenen) i 1603 som kopierte tegninger og diagrammer med innretningen. Apparatet er derfor et instrument for reproduksjon av bilder. Amerikaneren Thomas Jefferson laget sin egen som en del av huset sitt. Pantografen ble forl\xc3\xb8peren til moderne tegnemaskiner som var i bruk p\xc3\xa5 ingeni\xc3\xb8r-  og arkitektkontorer fram til datamaskinene tok over som hjelpemiddel i tegnearbeidet. _NEWLINE_Pantografen brukes fortsatt som pedagogisk leket\xc3\xb8y.'